CELEX: 32022R0658
Language: lv
Date: 2022-04-21 00:00:00
Title: Padomes Īstenošanas regula (ES) 2022/658 (2022. gada 21. aprīlis), ar kuru īsteno Regulu (ES) Nr. 269/2014 par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība

21.4.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 120/1
               
            
         PADOMES ĪSTENOŠANAS REGULA (ES) 2022/658
         (2022. gada 21. aprīlis),
         ar kuru īsteno Regulu (ES) Nr. 269/2014 par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Regulu (ES) Nr. 269/2014 (2014. gada 17. marts) par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība (1), un jo īpaši tās 14. panta 1. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:
         
                     (1)
                  
                  
                     Padome 2014. gada 17. martā pieņēma Regulu (ES) Nr. 269/2014.
                  
               
                     (2)
                  
                  
                     Savienība turpina nosodīt darbības un politikas, ar ko tiek grauta Ukrainas teritoriālā integritāte.
                  
               
                     (3)
                  
                  
                     Padome uzskata, ka Regulas (ES) Nr. 269/2014 I pielikumā izklāstītajam to personu, vienību un struktūru sarakstam, kurām piemēro ierobežojošos pasākumus, būtu jāpievieno divas personas, ņemot vērā to lomu Ukrainas teritoriālās integritātes, suverenitātes un neatkarības graušanā vai apdraudēšanā un to, ka tās gūst labumu no Krievijas lēmumu pieņēmējiem, kas ir atbildīgi par Krimas aneksiju vai Ukrainas austrumdaļas destabilizāciju.
                  
               
                     (4)
                  
                  
                     Tādēļ būtu attiecīgi jāgroza Regula (ES) Nr. 269/2014,
                  
               IR PIEŅĒMUSI ŠO REGULU.
         
            1. pants
            Regulu (ES) Nr. 269/2014 groza saskaņā ar šīs regulas pielikumu.
         
         
            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 21. aprīlī
            
               
                  Padomes vārdā –
               
               
                  priekšsēdētājs
               
               J.-Y. LE DRIAN
            
         
         
            (1)  OV L 78, 17.3.2014., 6. lpp.
         
      
      
         
            PIELIKUMS
            Regulas (ES) Nr. 269/2014 I pielikumā iekļauto fizisko un juridisko personu, vienību un struktūru sarakstu papildina ar turpmāk minētajām personām:
            Personas
            
               
                            
                        
                        
                           Vārds
                        
                        
                           Identifikācijas informācija
                        
                        
                           Pamatojums
                        
                        
                           Sarakstā iekļaušanas datums
                        
                     
                           “211.
                        
                        
                           Serhiy Vitaliyovich KURCHENKO
                           (ukrainiski: Сергiй Вiталiйович КУРЧЕНКО; krieviski: Сергей Витальевич КУРЧЕНКО)
                        
                        
                           Dzimums: vīrietis
                           Dzimšanas datums: 21.9.1985.
                           Dzimšanas vieta: Kharkiv, Ukraina
                           Valstspiederība: Ukrainas
                        
                        
                           
                              Serhiy Kurchenko kungs ir Ukrainas uzņēmējs. Ar prokrievisko separātistu atbalstu viņš pārņēma kontroli pār vairākām lielām metalurģijas un ķīmijas rūpnīcām un elektrostacijām separātistu kontrolētajās Donbasa teritorijās. Viņa uzņēmums "Gaz-Alliance" monopolizēja ogļu ieguvi Donbasā pēc tam, kad tā konkurenti ar, kā ziņots, Krievijas palīdzību tika izstumti no tirgus. Neraugoties uz ES sankcijām, viņš organizēja nelikumīgo shēmu Donbasa ogļu eksportam uz Krieviju un Eiropu un guva labumu no tās. Kurchenko kunga raktuvēs iegūtās ogles tika atkārtoti reģistrētas un nelikumīgi eksportētas caur Krievijas ostām.
                           
                              Kurchenko kungs palīdzēja lieliem Krievijas uzņēmumiem un valstij piederošām kompānijām apiet ES ierobežojošos pasākumus, darbojoties kā to apakšuzņēmējs Krievijas kontrolētajās teritorijās. Viņš ir bijis starpnieks Krievijas gāzes, degvielas un elektroenerģijas eksportā uz separātistu kontrolētajām Donbasa daļām, kas tādējādi stiprināja to neatkarīgo energoapgādi un apdraudēja to ekonomisko integrāciju ar Ukrainu. Turklāt viņš piegādāja degvielu nelikumīgi okupētajai Krimas pussalai. Šādi rīkojoties, viņš stiprināja šīs teritorijas neatkarīgo energoapgādi. Viņam pieder arī lielākā naftas bāze Krimas pussalā.
                           Tādējādi viņš guva labumu no Krievijas lēmumu pieņēmējiem, kas ir atbildīgi par Krimas aneksiju un Ukrainas austrumdaļas destabilizāciju, veica darījumus ar separātistu grupējumiem Ukrainas Donbasa reģionā un aktīvi atbalstīja darbības un politikas, ar ko tiek grauta vai apdraudēta Ukrainas teritoriālā integritāte, suverenitāte un neatkarība.
                        
                        
                           21.4.2022.
                        
                     
                           234.
                        
                        
                           Yevgeniy Viktorovich PRIGOZHIN
                           (Евге'ний Ви'кторович ПРИГО'ЖИН)
                        
                        
                           Dzimšanas datums: 1.6.1961.
                           Dzimšanas vieta: Leningrad, bijusī PSRS (tagad Sanktpēterburga, Krievijas Federācija)
                           Amats: pazīstams uzņēmējs, kam ir ciešas saiknes ar Krievijas politisko vadību
                           Saistītās personas: Lyubov Valentinovna Prigozhina (laulātā); Violetta Prigozhina (māte)
                           Saistītās vienības: Wagner Group, Internet Research Agency, Concord company group, Concord Management and Consulting LLC, Megaline LLC
                           
                           Valstspiederība: Krievijas
                           Dzimums: vīrietis
                        
                        
                           
                              Yevgeniy Prigozhin ir pazīstams Krievijas uzņēmējs, kam ir ciešas saiknes ar prezidentu Putinu un Krievijas Aizsardzības ministriju. Viņš ir Krievijā bāzētas neinkorporētas militārās vienības Wagner Group dibinātājs un neoficiālais vadītājs, kas ir atbildīgs par Wagner Group algotņu izvietošanu Ukrainā.
                           
                              Concord, kas zināms arī kā KOMBINAT PITANIYA KONKORD OOO, – uzņēmums, kuru Prigozhin dibināja un kurš tam piederēja līdz 2019. gada novembrim, un citu ar viņu saistītu uzņēmumu grupa, tostarp Concord Management and Consulting LLC un Megaline LLC, ir guvuši labumu no lieliem publiskā iepirkuma līgumiem ar Krievijas Aizsardzības ministriju pēc Krievijas nelikumīgi īstenotās Krimas aneksijas un Krievijas atbalstīto separātistu veiktās Ukrainas austrumdaļas okupācijas.
                           Tādējādi viņš ir atbildīgs par darbībām, kas ir grāvušas un apdraudējušas Ukrainas teritoriālo integritāti, suverenitāti un neatkarību, un aktīvi tās ir īstenojis. Viņš ir arī guvis labumu no Krievijas lēmumu pieņēmējiem, kas ir atbildīgi par Krimas aneksiju vai Ukrainas austrumdaļas destabilizāciju.
                        
                        
                           21.4.2022.”